
Nagyhatékonyságú folyadékkromatográfiás módszer fejlesztése cukormentes üdítőitalokban lévő édesítőszerek, tartósítószerek és koffein egyidejű elemzéséhez

Nagyhatékonyságú folyadékkromatográfiás módszer fejlesztése cukormentes
üdítőitalokban lévő édesítőszerek, tartósítószerek és koffein egyidejű elemzéséhez
Kutatásom célja egy rutinmérésre szolgáló laboratóriumi eljárásnak a kidolgozása és
alkalmazhatóságának igazolása volt üdítőitalokban lévő koffein, különféle édesítőszerek,
valamint tartósítószerek egyidejű meghatározására. Ezen minták átfogó kémiai vizsgálata ugyanis
napirenden lévő probléma azon oknál fogva, hogy habár a cukormentes italok egyszerű
mátrixnak tűnnek, összetevőik összetettsége miatt jelentős kihívásokat jelenthetnek a
meghatározásukhoz használt nagyhatékonyságú folyadékkromatográfiás (HPLC) elemzések
során.
Vizsgálataim során összesen 69 cukormentes italt (üdítőitalok, gyümölcsnektárok, jeges
teák, energiaitalok) elemeztem. A mintákat több magyarországi szupermarketből és hazánk egyik
legnagyobb gyorséttermi láncából szereztem be. Vizsgálataimhoz a HPLC készüléket diódasoros
detektorral (DAD) kombináltam, ugyanis ezen készüléknek amellett, hogy számos előnye van
(pl. teljes spektrum felvétel, csúcsok tisztaságának ellenőrzése) a legtöbb laboratóriumban
rendelkezésre áll.
A kapott eredmények alapján elmondható, hogy az általam kidolgozott analitikai módszer
optimalizált körülmények között lehetővé tette az összes célanalit (aszpartán, aceszulfám-K,
szaharin, rebaudiozid A, nátrium-benzoát, kálium szorbát, koffein) specifikus és szelektív
egyidejű elválasztását kevesebb, mint 9 perc alatt. A kifejlesztett HPLC-DAD módszer ezen
kívül kiváló validálási paraméterekkel (linearitás, pontosság, ismételhetőség) rendelkezett. Fontos
ugyanakkor kiemelni, hogy néhány esetben a kapott eredmények nem egyeztek meg a címkén
szereplő információkkal, ami arra utal, hogy ezen a területen hatékonyabb minőségellenőrzésre
van szükség.



